གླེང་སྟེགས་ལ་ཞུགས་རིང་།ཀྲུའུ་ཞི་ཞི་ཅིན་ཕིང་གིས་ད་དུང་གླེང་སྟེགས་ལ་ཞུགས་མཁན་རྒྱལ་ཁབ་ཀྱི་འགོ་ཁྲིད་པ་དང་མཛའ་གྲོགས་སྤེལ་རེས་གནང་ནས།ཕན་ཚུན་ཡིད་ཆེས་དང་མཉམ་ལས་གཏིང་ཟབ་ཏུ་བཏང་ཡོད།གླེང་སྟེགས་ལ་ཞུགས་མཁན་མོང་གོལ་རྒྱལ་ཁབ་ཀྱི་ཙུང་ཐུང་པ་ཐེ་ཐུ་ལེ་གེ་དང་མཇལ་འཛོམས་གནང་སྐབས།ཕྱོགས་གཉིས་པོས་ཀྲུང་གོ་དང་མོང་གོལ་གྱི་འབྲེལ་བའི་ཡང་དག་པའི་ཁ་ཕྱོགས་དམ་འཛིན་ཡག་པོ་བྱེད་པ་དང་།དོན་དངོས་ཀྱི་བྱ་སྤྱོད་ཐོག་ནས་ཆབ་སྲིད་རྨང་གཞི་སྲུང་སྐྱོབ་ཡག་པོ་བྱས་ཏེ།རྒྱུད་གཅིག་ལམ་གཅིག་དང་གོང་འཕེལ་ལམ་བུ་འབྲེལ་མཐུད་ཡག་པོ་བྱ་རྒྱུར་སྐུལ་འདེད་ཤུགས་ཆེན་གཏོང་རྒྱུའི་མོས་མཐུན་གནང་ཡོད།ཀྲུའུ་ཞི་ཞི་ཅིན་ཕིང་གིས་ལྗར་པན་གྱི་དབུ་ཞུགས་བློན་ཆེན་ཨན་པེ་ཅིན་སན་དང་ཕྱོགས་གཉིས་མཇལ་མོལ་གནང་སྐབས།ཀྲུང་གོ་དང་ལྗར་པན་གྱི་འབྲེལ་བ་ཡང་དག་པའི་འཁོར་ལམ་ཐོག་སྐྱོད་བཞིན་ཡོད་པས།ཕྱོགས་གཉིས་པོས་ཆབ་སྲིད་རྨང་གཞི་བརྟན་དུ་གཏོང་བ་དང་།ཡང་དག་པའི་ཁ་ཕྱོགས་དམ་འཛིན་བྱེད་པ།ཕན་ཚུན་བསམ་ཤེས་གཏིང་ཟབ་ཏུ་གཏོང་བ།ཐུན་མོང་ཁེ་ཕན་རྒྱ་ཆེར་གཏོང་བ།དགེ་མཚན་ལྡན་པའི་ངང་འགལ་ཟླ་དོ་དམ་ཚོད་འཛིན་བྱེད་པ།མཉམ་འགུལ་བཟང་པོ་བྱེད་པ་བཅས་བྱེད་དགོས་ཞེས་བསྟན་གནང་ཡོད།དབུ་ཞུགས་བློན་ཆེན་ཨན་པེ་ཅིན་སན་གྱིས།ལྗར་པན་གྱིས་ཀྲུང་གོ་དང་འབྲེལ་བ་ལེགས་བཅོས་བྱེད་པ་དང་གོང་འཕེལ་གཏོང་བའི་བསམ་འདུན་ནི་ལྷག་བསམ་རྣམ་དག་ཡིན་པ་དང་།དེའི་ཐད་འབད་བརྩོན་བྱས་ནས།རྒྱལ་ཁབ་གཉིས་པོའི་འབྲེལ་བར་གོང་འཕེལ་གསར་པ་ཡོང་རྒྱུར་སྐུལ་འདེད་གཏོང་རྒྱུའི་སེམས་ཐག་བཅད་ཡོད་ཅེས་བསྟན་ཡོད་པ་རེད།